DA Den Europæiske Unions Tidende CE 84/532

(2004/C 84 E/0609)

SKRIFTLIG FORESPØRGSEL E-0099/04

af Pietro-Paolo Mennea (Nl), Marco Cappato (NI),

Benedetto Della Vedova (NI), Lucio Manisco (GUE/NGL),

Mario Borghezio (NI), Roberto Bigliardo (UEN),

Luisa Morgantini (GUE/NGL), Carlo Fatuzzo (PPE-DE),

Giovanni Fava (PSE), Marco Pannella (NI),

Generoso Andria (PPE-DE), Vitaliano Gemelli (PPE-DE),

Gianfranco Dell'Alba (NI), Sebastiano Musumeci (UEN),

Pasqualina Napoletano (PSE), Amalia Sartori (PPE-DE),

Giovanni Pittella (PSE), Mariotto Segni (UEN),

Luigi Cocilovo (PPE-DE), Walter Veltroni (PSE),

Giorgio Ruffolo (PSE), Raffaele Costa (PPE-DE),

Luigi Cesaro (PPE-DE), Paolo Pastorelli (PPE-DE),

Adriana Poli Bortone (UEN), Fiorella Ghilardotti (PSE),

Giovanni Procacci (ELDR), Claudio Martelli (ELDR),

Mauro Nobilia (UEN), Antonio Mussa (UEN),

Renato Brunetta (PPE-DE) og Olivier Dupuis (NI) til Kommissionen

(22. januar 2004)

Om: Burma (Myanmar)

Ifølge forlydender i pressen har militærjuntaen i Burma (der nu hedder Myanmar), som ledes af general Khin Nyunt, dømt Zaw Thet Htway, 37, udgiver af sportsbladet »First Eleven«, til døden.

Zaw Thet Htway er sigtet for sammen med nogle kolleger at have planlagt at myrde de ledere, som undertrykker landet med deres diktatoriske regime. Journalisterne blev arresteret uden nogen officiel arrestordre, og retsprocessen imod dem foregik uden bistand af advokater, der ikke var udsat for pres eller ekstern påvirkning og uden internationale observatører, som kunne have sikret om ikke en retfærdig rettergang, så dog en proces, der afspejlede de grundlæggende retsstatsprincipper. Zaw Thet Htway og de andre otte anklagede blev dømt til døden og indsat i et særligt fængsel.

Det eneste disse mennesker har gjort er at udtale sig kritisk om general Khin Nyunts regime ved at protestere mod de ugerninger, misbrug og den forfølgelse, som befolkningen i Burma i alt for mange år har været udsat for. Medlemmerne af dette diktatur har således i årenes løb tilegnet sig internationale bidrag til en værdi af adskillige millioner dollars, som faktisk var bestemt til sportsverdenen med henblik på at opføre og istandsætte faciliteter, købe sportsudstyr og sportstøj samt fremme udbredelsen af fodbold i landet.

Militærregeringen er imidlertid gået så vidt, at den har tilegnet sig midler, der var afsat til sporten, uden at det mindste beløb af de modtagne midler blev brugt til det formål, hvortil de var givet. Pengene er brugt til at opretholde det nuværende system, som er korrupt, undertrykkende og i modstrid med de mest grundlæggende demokratiske principper.

I praksis er en kritik og en negativ bedømmelse af dette korrupte system blevet lavet om til en »ulovlig« sammensværgelse mod staten, som straffes med døden.

Vil Kommissionen bruge sine beføjelser til at gribe ind og sikre, at denne dødsdom suspenderes og ophæves, således at de ni sigtedes liv reddes, hvorved man kan beskytte de mest grundlæggende principper for civilisation og demokrati, der bør finde anvendelse over for alle borgere i en demokratisk nation i overensstemmelse med Den Europæiske Unions forskrifter?

Svar afgivet på Kommissionens vegne af Christopher Patten

(18. februar 2004)

Kommissionen forbliver dybt bekymret over de dødsdomme, der blev afsagt den 28. november 2003 mod Zaw Thet Htway og otte af hans kolleger, som meddelt den 31. december 2003 i erklæringen fra EU om dødsstraffen i Myanmar.

Kommissionen og EU som helhed er forpligtet til at arbejde for en generel afskaffelse af dødsstraffen. Med henblik herpå har EU i 1998 vedtaget særlige retningslinjer om dødsstraffen, der anmoder de stater, der stadig anvender dødsstraf, om at overholde visse minimumskrav, herunder navnlig den proceduremæssige garanti for en retfærdig rettergang.

Kommissionen vil fortsat sammen med medlemsstaterne følge denne sag meget nøje med henblik på eventuelle yderligere aktioner.

Den politiske forpligtelse for Kommissionen og EU som helhed til generel afskaffelse af dødsstraffen støttes af EU-finansieringen under Det Europæiske Initiativ for Demokrati og Menneskerettigheder (EIDHR). Kampen mod dødsstraffen er et af de fire prioriterede aktionsområder inden for rammerne af dette initiativ. Dette giver Kommissionen mulighed for at finansiere projekter, der tager sigte på at bevidstgøre såvel den offentlige opinion som retsvæsenet i de lande, der fortsat anvender dødsstraffen.